Марчела Абрашева: Хората протестират срещу начина на правене на политика - Телевизия Европа
Марчела Абрашева: Хората протестират срещу...
Марчела Абрашева: Хората протестират срещу начина на правене на политика
Хората не протестират срещу това кой е на власт, а срещу начина, по който задкулисно у нас се прави политика. Това мнение изрази за ТВ „Европа“ социологът Марчела Абрашева по повод избирането на Делян Пеевски за председател на ДАНС. Според нея хората на улицата могат да дадат шанс на кабинета на Орешарски, но в много кратки срокове той трябва да докаже, че работи за тях. Въпреки намерението на Делян Пеевски да се оттегли от поста, протестите срещу кабинета ще продължат, докато не подаде оставка – тази прогноза направи пред телевизия „Европа” социологът Марчела Абрашева. Тя допусна и една друга възможност – а именно хората на улицата да дадат шанс на Орешарски – тогава премиерът ще трябва в много кратки срокове да покаже на обществото, че са научили урока си и ще се заемат с важните за гражданите проблеми.
„Само преди 4 месеца – през февруари, имаше подобни протести при тогавашните управляващи, ГЕРБ, където хората рязко, на секундата реагираха срещу всякакви подозрения, че има корпоративни икономически интереси, които карат българина да плаща тази сметка в краткосрочен и дългосрочен план. Тогава това бе на тема енергетика. Сега е на тема ДАНС и се питаме дали на всички политически партии трябва да им се случат протести, за да разберат, че хората протестират не срещу това кой е на власт, а срещу определени начини на правене и сменяне на политиката с други действия. Не знам дали протестиращите ще дадат шанс на управляващите, за да се подпишат споразуменията с ЕС и да се нормализира ситуацията“, каза социологът Марчела Абрашева.
Наблюденията й са, че протестиращите се различават от тези през февруари. Според Абрашева по-голямата част от тях не искат нови лица в политиката, а нов начин на правене на политика.
„Въпросът не е в това да си сменим хората. Протестиращите, поне ако съдим по лозунгите на площада, искат нещата да се правят по правилата, да се случват прозрачно и най-вече чакаме все още да прозвучи някакъв професионализъм и почтеност в управлението, независимо от политическите интереси и отношения във всяка една партия“, добавя Марчела Абрашева.
Марчела Абрашева е убедена, че избори до дупка биха дестабилизирали страната. По думите й, ако се иска предсрочен вот, трябва добре да се помисли каква алтернатива ще се появи за избирателите.